SKRIFTLIG FORESPØRGSEL E-1833/01

af Cristiana Muscardini (UEN) til Kommissionen

(22. juni 2001)

Om: Politik vedrørende udviklingsstøtte og børns rettigheder

Endnu en gang har den internationale presse gjort offentligheden opmærksom på den dramatiske, vedvarende og utrolige situation for millioner af børn i verden (man taler om det skræmmende tal på 210 millioner), som allerede fra ganske små er tvunget til at udføre utroligt tunge og hårde arbejder. Selv om problemet vedrørende børnearbejde stadig er et socialt problem i visse medlemsstater, så har det dog i talrige lande uden for Europa antaget et uacceptabelt omfang.

Den Europæiske Union har følgelig i hvert fald en moralsk forpligtelse til i det mindste med ord til enhver tid at kæmpe for børnenes rettigheder, og anvende de midler, der står den til rådighed for at bekæmpe denne sørgelige virkelighed, som, og det er ikke bare ord, ødelægger millioner af børns værdighed og liv.

1. Kan Kommissionen således oplyse, om den rent faktisk er i stand til at gøre støtteplanerne og hjælpeprogrammerne til disse såkaldte udviklingslande samt handelsaftaler afhængig af, at bestemmelserne vedrørende overholdelse af menneskerettighederne i de pågældende lande, som i det mindste på papiret altid bliver indføjet i disse tilfælde, rent faktisk finder anvendelse.

2. Kan Kommission under alle omstændigheder finde en måde til at træffe foranstaltninger til fordel for de ulykkeligt stillede børn i disse lande, nemlig gennem hjælpeprogrammer og særlige projekter, der er beregnet på at skabe de rigtige forudsætninger for, at dette triste problem, som børneabejdet er, i det mindste bliver bremset?

Svar afgivet på Kommissionens vegne af Poul Nielson

(3. september 2001)

Kommissionen støtter stærkt verdenssamfundets bestræbelser på at afskaffe børnearbejde ud over verden. Kommissionen støtter i denne forbindelse især arbejdet i Den Internationale Arbejdsorganisation ILO vedtog i 1999 en konvention om forbud mod de værste former for børnearbejde. Den 15. september 2000 understregede Kommissionen sin støtte af ILO's indsats mod børnearbejde ved at vedtage en henstilling til medlemsstaterne om at ratificere denne nye konvention. Kommissionen har også støttet bestræbelser på internationalt plan på at bekæmpe børnearbejde, senest på det 57. møde i FN's Menneskerettighedskommission.

Siden 1992 har alle samarbejdsaftaler mellem EU og tredjelande indeholdt en klausul om definition af menneskerettighederne, herunder børns rettigheder, som et væsentligt element i aftalen. Dette gælder også grundlæggende arbejdstagerrettigheder som omhandlet i de otte grundlæggende ILO-konventioner. I en nylig meddelelse fra Kommissionen om menneskerettighederne slås det fast, at menneskerettighedsbestemmelserne ikke skal ses som noget negativt element eller nogen straf, men snarere bidrage til at fremme dialog og positive foranstaltninger. Den politiske dialog med tredjelande åbner mulighed for at fremhæve betydningen af respekt for børns rettigheder. Kommissionen vil fortsat være meget opmærksom på Europa-Parlamentets synspunkter med hensyn til anvendelse af menneskerettighedsklausulen.

I henseende til udviklingsbistand er der en klar mulighed for at drøfte håndhævelsen af de grundlæggende arbejdstagerrettigheder med modtagerlandene. Det sker allerede ved udarbejdelsen af landestrategidokumenterne og under drøftelserne med regeringerne om strategidokumenterne vedrørende fattigdomslempelse. Blandt andre redskaber kan nævnes specifikke foranstaltninger til at styrke kapaciteten i de relevante ministerier, således at regeringerne kan udforme, iværksætte og håndhæve national arbejdslovgivning, der bringer den internationale konsensus om principperne og rettighederne i de grundlæggende ILO-konventioner i praktisk anvendelse og dermed letter ratificering og gennemførelse, og at opbygge realistiske overvågningsmekanismer.

Blandt andre foranstaltninger til at eliminere børnearbejde kan nævnes effektive og tidsbundne programmer for afskaffelse af de værste former for børnearbejde gennem forebyggelse, beskyttelse og rehabilitering, adgang til gratis kvalitetsuddannelse og, når og hvor

det er egnet, adgang til erhvervsuddannelse for alle børn, større overblik over børnearbejde gennem udvidet indsamling, analyse og udbredelse af data, større bevidstgørelse om børns ret til beskyttelse mod økonomisk udnyttelse og kravet om en målrettet indsats mod de værste former for børnearbejde. Der er ydet støtte til bekæmpelse af børnearbejde i forbindelse med det europæiske initiativ for demokrati og menneskerettigheder (EIDHR). Der blev finansieret flere projekter via 2000-budgettet, herunder støtte af tjenestefolk i Togo, børnearbejdere i landbruget i Egypten og organisationer, der bekæmper børnearbejde i Latinamerika. Fremme af børns rettigheder er udvalgt som et prioriteret emne for finansiering via 2001-budgettet for EIDHR, og man er i øjeblikket ved at lægge sidste hånd på projektudvælgelsen.

Cotonou-aftalen af 2000 mellem EU og 77 AVS-stater er et vigtigt skridt i retning af fremme af de grundlæggende arbejdstagerrettigheder i bilaterale aftaler, og den indeholder en specifik bestemmelse om handel og arbejdsstandarder. Kommissionens vigtigste tiltag til bekæmpelse af børnearbejde er dens arbejde for udryddelse af fattigdom, særlig i de afrikanske lande.